POU TOU DIMOUN KI KONSERNE – Boukie Banane
Posted on June 2, 2019 by Dev Virahsawmy
POU TOU DIMOUN KI KONSERNE
(A.K.A NARENDRAJ VIRAH SAWMY )
MA (Edinburgh), FRSA (London), Diploma in Applied Linguistics (Edinburgh), MQA registered trainer
An 2015, apre bate bef ki Parti Travayis ti gagne, mo ti desid pou donn zot enn koudme pou redibout lor zot lipie parski Navin Ramgoolam ti pe koz demokratizasion lekonomi. Me kan mo aprann ki kontra BETAMAX ti ilegal e ki pe fer nou kwar ki kontra IPP (independent Power Producer) ki permet prodikter kouran soler, eolienne ets. vann zot prodwi ar CEB mem zafer ar kontra BETAMAX, mo oblize axepte ki sa santi marday. Mo rekonet mo erer.
1. Mo ti kwar e mo ankor kwar dan lendepandans mo pei ki pa “La Petite France ou Little India”;
2. Mo kwar ki Arsipel Moris se bann lil kreol kot nou tou nou bann imigran sorti Lerop, Lafrik ek Lazi;
3. Mo kwar nou kapav ek bizen kre enn Nasion Larkansiel dan Repiblik Maritim Moris;
4. Mo kwar dan nou lang nasional Morisien;
5. Mo kwar ki lafwa dan Bondie ek Marxism zot konpatib;
6. Mo touzour kwar ki system kapitalis – sirtou so version extremis, neoliberal – pe touy nou planet;
7. Mo touzour kwar ki limanite bizen ek kapav envant enn nouvo system ekonomik ki pou permet dimoun viv dan lape ek lazistis.
Mo pou kit deryer mwa plizier santenn poem, plizier douzenn tizistwar ek pies teat ek detrwa morso proz literer – novela/roman. Seki anvi konn mwa enpe pli bien pou kapav lir zot lor https://boukiebanane.com
Mo sel sagren se ki mo pa pou la pou ed mo trwa tizanfan, Taz, Yann ek Rachel fer fas bann gran difikilte kouma global warming, sanzman klimatik ek destriksion biyo-diversite. Bondie beni mo zanfan!
Previous PostPrevious ON HONOUR KILLING